John Dyrby Paulsen (S), 2008-11-13:
Tak, hr. formand, og tak for tålmodigheden.
Det har jeg måske lidt svært ved at tro på, men lad det nu ligge.
Hovedemnet er danskejede udlejningsejendomme i udlandet.
Vi har flere gange drøftet det i den her forsamling, og det er kun rimeligt, at vi nu får klare regler for det og regler, der også er til at forholde sig til - og til at forholde sig til på en rimelig konkret og enkel måde.
Det støtter vi i Socialdemokratiet, og vi støtter i øvrigt også de øvrige dele af lovforslaget med hensyn til de bevaringsværdige ejendomme.
En enkelt lille finte i lovforslaget er ikrafttrædelsen, som er sat til den 1. januar 2009, men for en lille del af det er det den 1. januar 2008, og normalt kan vi jo ikke lide lovgivning med tilbagevirkende kraft, men lige nøjagtig i det her tilfælde er der et rimelig godt argument, så selv om det ikke er vores kop te, kan vi acceptere det i det her tilfælde.
Så vi støtter forslaget.
Det her forslag er sådan lidt en pakkeløsning, som omfatter flere forskellige ting, og jeg synes, at min kollega fra Venstre så udmærket gjorde rede for indholdet her - også de detaljerede dele af det - så jeg skal undlade at gentage det, men tage fat i nogle af de enkelte ting, der er i forslaget.
En af de ting, der er tilknyttet det her forslag, er den geografiske placering, størrelsen og sammensætningen af de enkelte skatteankenævn, og det er ministeren selv, der tager stilling til det.
Ministeren har været så venlig at sende et udkast til bekendtgørelse over til os - det er bilag 1 til det her lovforslag - som viser, hvor langt man er i Skatteministeriet lige nu med de her tanker.
Jeg vil godt her tilkendegive, at det er noget, vi følger nøje, og det tror jeg at de øvrige partier også gør.
Så jeg vil godt bede ministeren om, at vi får nogle drøftelser af det hen ad vejen, for jeg tror, det er noget, der optager mange ude i det ganske land.
Vi er sådan set enige i sigtet med det her lovforslag, men vi er nødt til at få på plads, hvad det er for nogle skatteankenævn, der ender med at blive udpeget.
Det er for dels at tilgodese, kan man sige, den alsidige sammensætning af skatteankenævnet de forskellige steder, dels for at sikre, at der ikke bliver sådan en vis bias eller skævdeling i skatteankenævnene, så det ikke bliver de store partier, der måske får meget glæde af det her til ugunst for de små partier.
Vi har jo en meget stor positiv følelse for de små partier i Folketinget, og vi vil gerne værne om dem - sådan da, hen ad vejen - og vi vil gerne hjælpe med at hindre, at det bliver så skævt, at de små partier ikke har mulighed for også at blive repræsenteret i skatteankenævnene.
Så det vil vi godt byde ind med.
Den her ordning, der er på Bornholm, synes jeg også er positiv.
Jeg hæfter mig ved, at regeringen og skatteministeren nu vil basere tiltagene på erfaringer - det glæder mig overordentlig meget!
Det er måske lidt sent, her 7 år efter at regeringen er tiltrådt, men o.k., bedre sent end aldrig, så lad os nu se, hvad der sker på Bornholm.
Det er jo, fordi vi på Bornholm har den der fuldstændige sammenkædning af kredsene for vurdering og kredsene for SKAT.
Det er fint, og lad os se, hvad der kommer ud af det.
Jeg synes, det er fornuftigt, og jeg håber, at der kommer noget positivt ud af det.
En enkelt lille ting, som Venstres ordfører ikke nævnte, var den her ændring med tonnageskatdelen, hvor man udvider den periode, transfer pricing-spørgsmål kan komme i spil, om jeg så må sige, med 2 år.
Det synes jeg er gavnligt, for specielt på det her område er også transfer pricing-problematikkerne noget, der er meget, meget kompliceret.
Og lad os nu give det den tid, det tager at lave det, så rederne ikke slipper af sted med, skal vi sige små fiduser, der ikke hører hjemme i den danske skattelovgivning.
Så er der den her lille del om skattefrihed for seniorer.
Vi stemte ikke for forslaget, da det var til behandling her i Tinget i juni - dengang hed det L 60.
Jeg vil godt tilkendegive, at vi ikke har ændret mening siden juni, men o.k., vi kan da godt stemme ja til, at man får den her, skal vi sige administrative forenkling, som det er for ATP.
Så alt i alt støtter vi det her lovforslag.
Vi har vores små betænkeligheder, vi har nogle spørgsmål, vi gerne vil stille i udvalgsarbejdet, men generelt støtter vi lovforslaget.